CELEX: 32021D0008
Language: lt
Date: 1608681600000
Title: Europos Parlamento ir Tarybos sprendimas (ES) 2021/8 2020 m. gruodžio 23 d. kuriuo Komisija įgaliojama balsuoti už Europos investicijų fondo įstatinio kapitalo padidinimą

2021 1 7   
               
               
                  LT
               
               
                  Europos Sąjungos oficialusis leidinys
               
               
                  L 3/1
               
            
         EUROPOS PARLAMENTO IR TARYBOS SPRENDIMAS (ES) 2021/8
         2020 m. gruodžio 23 d.
         kuriuo Komisija įgaliojama balsuoti už Europos investicijų fondo įstatinio kapitalo padidinimą
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 173 straipsnio 3 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         pasikonsultavę su Europos ekonomikos ir socialinių reikalų komitetu,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     Europos investicijų fondo (toliau – Fondas) įstatų 5 straipsnio 2 dalyje numatyta, kad Fondo įstatinis kapitalas gali būti padidintas Fondo visuotinio susirinkimo (toliau – visuotinis susirinkimas) sprendimu, priimtu 85 % balsavusiųjų dauguma;
                  
               
                     (2)
                  
                  
                     atsižvelgdamas į numatomą COVID-19 krizės poveikį ir siekdamas prisidėti prie Sąjungos ir Fondo atsako į krizę įgyvendinant siūlomą Europos Parlamento ir Tarybos reglamentą, kuriuo sukuriama programa „InvestEU“ pagal 2021–2027 m. daugiametę finansinę programą ir toliau plėtojant Fondo vaidmenį valdant nacionalines ir regionines programas, būtina nedelsiant padidinti Fondo įstatinį kapitalą 2 870 000 000 EUR;
                  
               
                     (3)
                  
                  
                     Fondo direktorių valdyba (toliau – Direktorių valdyba) nusprendė pateikti visuotiniam susirinkimui prašymą patvirtinti Fondo įstatinio kapitalo padidinimą 2 870 000 000 EUR išleidžiant 2 870 naujų akcijų ir patvirtinti tokio kapitalo padidinimo sąlygas, įskaitant apmokėjimo tvarką. Jei kapitalo padidinimas bus patvirtintas, kiekvienos naujos akcijos nominalioji vertė bus 1 000 000 EUR ir už kiekvieną pasirašytą akciją bus įmokėta 20 % jos nominalios vertės. Būtų įmanoma, kad visuotinis susirinkimas reikalautų likusius 80 % sumokėti Fondo įstatų 7 straipsnio 3 dalyje nustatytomis sąlygomis. Visos akcijos, tiek esamos, tiek naujai išleistos, bus vienodos vertės ir suteiks visais atžvilgiais vienodas teises;
                  
               
                     (4)
                  
                  
                     Direktorių valdyba pasiūlė, kad naujai patvirtintas akcijas būtų galima pasirašyti per vieną pasirašymo laikotarpį, kuris prasidėtų iš karto po to, kai visuotinis susirinkimas patvirtins kapitalo padidinimą, ir baigtųsi 2021 m. rugsėjo 30 d. Sąjunga galės dalyvauti akcijų pasirašyme visuotinio susirinkimo sprendime nustatytomis sąlygomis, kai įsigalios teisės aktas, kuriuo patvirtinamas Sąjungos dalyvavimas didinant kapitalą;
                  
               
                     (5)
                  
                  
                     siekiant, kad Sąjungos atstovas galėtų kuo greičiau balsuoti visuotiniame susirinkime dėl kapitalo padidinimo, laikoma, kad tikslinga taikyti prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatyto aštuonių savaičių ir dešimties dienų laikotarpio išimtį. Dėl tos pačios priežasties šis sprendimas turėtų įsigalioti kitą dieną po jo paskelbimo,
                  
               PRIĖMĖ ŠĮ SPRENDIMĄ:
         
            1 straipsnis
            Komisija įgaliojama Europos investicijų fondo visuotiniame susirinkime Sąjungos vardu balsuoti už siūlomą Fondo įstatinio kapitalo padidinimą 2 870 000 000 EUR.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            Priimta Briuselyje 2020 m. gruodžio 23 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2020 m. gruodžio 15 d. Europos Parlamento pozicija (dar nepaskelbta Oficialiajame leidinyje) ir 2020 m. gruodžio 22 d. Tarybos sprendimas.